ప్రపంచ టాప్‌ 50 బ్యాంకుల్లో ఎస్‌బీఐ
-అనుబంధ బ్యాంకుల విలీనం
-రూ.41 లక్షల కోట్లకు ఆస్తులు
-నూతన లోగో ఆవిష్కరణ
-చార్జీల బాదుడు షూరు
-త్వరలోనే పలు శాఖల మూత
-సిబ్బందికి వీఆర్‌ఎస్‌
నవతెలంగాణ,వాణిజ్యవిభాగం : ప్రభుత్వ రంగంలోని స్టేట్‌ బ్యాంకు ఆఫ్‌ ఇండియా (ఎస్‌బీఐ) ప్రపంచంలోనే అతిపెద్ద 50 బ్యాంకుల్లో ఒక్కటిగా చోటు దక్కించుకుంది. ఐదు అసోసియేట్‌ బ్యాంకులతో పాటు భారతీయ మహిళ బ్యాంకును విలీనం చేసుకోవడం ద్వారా గ్లోబల్‌ టాప్‌ బ్యాంకుల జాబితాలో చేరిపోయినట్టయ్యింది. విలీన దెబ్బతో కొన్ని శాఖలు మూతపడే అవకాశాలు ఉన్నాయి. అదే విధంగా కొంత మంది సిబ్బందికి స్వచ్ఛంద పదవీ విరమణ (వీఆర్‌ఎస్‌) ఇవ్వనున్నారు. కాగా నూతన లోగోను ఎస్‌బీఐ ఆవిష్కరించింది. 2017 ఏప్రిల్‌ 1 చరిత్రలో నిలిచిపోయే విధంగా అనుబంధ బ్యాంకులు స్టేట్‌ బ్యాంకు ఆఫ్‌ బికనీర్‌ అండ్‌ జైపూర్‌, స్టేట్‌ బ్యాంకు ఆఫ్‌ హైదరాబాద్‌, స్టేట్‌ బ్యాంకు ఆఫ్‌ మైసూర్‌, స్టేట్‌ బ్యాంకు ఆఫ్‌ పాటియాల, స్టేట్‌ బ్యాంకు ఆఫ్‌ ట్రావెన్‌కోర్‌, భారతీయ మహిళ బ్యాంకులను ఎస్‌బీఐ అధికారికంగా తనలో విలీనం చేసుకుంది. కాగా పూర్తిగా వ్యవస్థలన్నింటిన్నీ ఏకీకతం చేయడానికి మరో రెండు, మూడు మాసాలు పడుతుందని ఎస్‌బీఐ పేర్కొంటుంది. కాగా అనుబంధ బ్యాంకుల్లో మొత్తం 70,000 మంది సిబ్బంది ఉండగా, అందులో 12,000 మందికి వీఆర్‌ఎస్‌ అర్హత ఉందని సమాచారం. ఏప్రిల్‌ 5 తర్వాత వీఆర్‌ఎస్‌కు ఎంత మంది దరఖాస్తు చేసుకున్నారో తెలియవచ్చునని అధికారి ఒక్కరు తెలిపారు. అనుబంధ బ్యాంకుల ఖాతాదారులు నేటి నుంచి ఆన్‌లైన్‌ బ్యాంకింగ్‌ సేవలకు ఎస్‌బీఐ ఆన్‌లైన్‌ బ్యాంకింగ్‌ విధానాన్ని ఉపయోగించుకోవచ్చు. అనుబంధ బ్యాంకుల ఐఎఫ్‌ఎస్‌సీ కోడ్‌ ప్రస్తుతానికి మారకపోవచ్చని ఆ వర్గాలు పేర్కొన్నాయి. అయితే జులై నుంచి మారే అవకాశం ఉందని తెలుస్తోంది.
ఈ విలీన ప్రక్రియతో ఎస్‌బీఐ ఆస్తులు రూ.41 లక్షల కోట్లకు, సిబ్బంది 2.77 లక్షలుగా, ఖాతాదారులు 50 కోట్లకు చేరారు. అదే విధంగా 25,000 శాఖలు, 58,000 ఎటీఎం కేంద్రాలకు విస్తరించినట్టయ్యింది. కాగా భారత బ్యాంకింగ్‌ రంగంలో తన మార్కెట్‌ వాటా 17 శాతం నుంచి 22 శాతానికి ఎగిసింది. ప్రైవేట్‌ రంగ దిగ్గజం ఐసీఐసీఐ కంటే ఇది 5 రెట్లు ఎక్కువ. ఎస్‌బీఐ 36 దేశాల్లో 190 విదేశీ కార్యాలయాలు కలిగి ఉంది. కాగా విలీనం వల్ల అనుబంధ బ్యాంకులకు చెందిన చాలా వరకు శాఖలను మూసివేస్తారన్న వార్తలు వస్తున్నాయి. పక్క పక్కన రెండు ఎస్‌బీఐ శాఖలుంటే, ఒకదానిని తీసివేసి మరో దగ్గర ఏర్పాటు చేస్తామని బ్యాంకు వర్గాలు పేర్కొంటున్నాయి. మొత్తంగా 1600 వరకు ఎస్‌బీఐ, అనుబంధ బ్యాంకుల శాఖలను మూసివేసే అవకాశాలున్నాయని అంచనా వేస్తున్నారు.
నూతన లోగో వచ్చేసింది..
కొత్త ఆర్ధిక సంవత్సరంలో ఇక ఎస్‌బీఐ కొత్త లోగోతో దర్శ నమివ్వనుంది. సరికొత్త లోగో తో నూతన బ్రాండ్‌ గుర్తింపుతో ఖాతాదా రులకు ఆర్థిక సేవలం దించేందుకు సిద్ధమ య్యింది. అనుబంధ బ్యాంకులతో పాటు బీఎంబీని విలీనం చేసు కున్న ఎస్‌బీఐ శనివారం కొత్త లోగో ఆవిష్కరణ చేసింది. కాగా ఎస్‌బీఐ సైన్‌బోర్డు రంగు తెలుపు నుంచి ముదురు నీలం రంగుకు మార్చింది. ఇక అక్షరాలను తెలుపు రంగులో, అక్షరాల ఆకతిని ఎఫ్రా మోడల్‌లోతో తీర్చిదిద్దింది. బ్యాంకు కొత్త లోగోడిజైన్‌ను ముంబయికి చెందిన స్టాక్‌ అనే కంపెనీ రూపొందించింది. దిగ్గజ బ్యాంకుగా మారనున్న బ్యాంక్‌ సామర్ధ్యాన్ని దష్టిలో ఉంచుకొని లోగోను రూపొందించామని ఎస్‌బీఐ మేనేజింగ్‌ డైరెక్టర్‌ దినేష్‌ మీనన్‌ వెల్లడించారు.
బాదుడు షూరు..
ప్రస్తుత ఏడాది ఏప్రిల్‌ 1 తేది నుంచి ఎస్‌బీఐ ఖాతాదారులు కనీస నిల్వ ఉంచని పక్షంలో జరిమానాలు, నిర్దేశించిన మొత్తం కంటే నగదు లావాదేవీలు జరిపితే ఛార్జీల బాదుడును ఎదుర్కోవాల్సి ఉంటుంది. అనుబంధ బ్యాంకులు విలీనమవుతున్న తరుణంలో ఈ బాదుడు కార్యక్రమాన్ని బ్యాంకు ప్రారంభించడం గమనార్హం. కనీస నిల్వ కింద మెట్రో ప్రాంతాల్లోని ఖాతాదారులు నెలకు రూ.5000 ఉంచుకోవాల్సిందే. లేదంటే 50 రూపాయల నుంచి 100 రూపాయల జరిమానా భరించాల్సి ఉంటుంది. అదే విధంగా పట్టణాలు, చిన్న పట్టణాల్లోని ఖాతాదారులు కనీసం నిల్వ వరుసగా రూ.3,000, రూ.2,000గా ఉంచుకోవాలి. లేకపోతే రూ.20 నుంచి రూ.50 వరకు జరిమానా పడుతుందని బ్యాంకు ఇది వరకే హెచ్చరించింది. ఎస్‌బీఐ ఎటీఎంలలో కూడా ఐదు సార్లు కంటే ఎక్కువ సార్లు నగదు ఉపసంహరణ చేస్తే రూ.10 చార్జీని బ్యాంకు విధించనుంది. రూ.25వేల కంటే ఎక్కువ బ్యాలెన్స్‌ ఉండి సొంత ఎటీఎంలలో నగదు ఉపసంహరణ చేసుకుంటే ఎలాంటి జరిమానా విధించబోమని ఆ బ్యాంకు పేర్కొంది. కాగా లక్ష రూపాయల పైగా నిల్వ ఉంటే ఇతర బ్యాంకుల ఎటీఎంలలో ఎన్ని సార్లు నగదు ఉపసంహరించుకున్న చార్జీ లు వసూలు చేయమని తెలిపింది. ఇంతక్రితం కూడా తా ము ఈ జరిమానాలు వేశామని అరుంధతీ భట్టాచార్య పేర్కొన్నారు. 2012లో ఈనిబంధనలను ఎత్తివేశామన్నారు.
ఖాతాదార్లకు స్వాగతం
ఎస్‌బీఐ అసోసియేట్‌ బ్యాం కులు, భారతీయ మహిళ బ్యాంకు ఖాతాదారులకు, సిబ్బందికి, స్టాక్‌ హోల్డర్లకు స్వాగతం పలుకుతున్నా మని ఎస్‌బీఐ చైర్మెన్‌ అరుంధతి భట్టచార్య పేర్కొన్నారు. వచ్చే త్రైమాసికంలో అన్ని బ్యాంకుల లావాదేవీల ఏకీకరణ పూర్తి అవుతుందన్నారు. విలీనంతో బహు విధాలుగా నిర్వహణ సామర్థ్యం పెరుగనుంద న్నారు. విలీనం తర్వాత బ్యాంకు శాఖల హేతుబద్ధీకరణ మొదలవుతుందన్నారు. కొన్ని శాఖలను కొత్త ప్రాంతాల్లో ఏర్పాటు చేయనున్నామన్నారు.
మీ స్నేహితులకు రికమెండ్ చెయ్యండి